A BIZOTTSÁG KÖZLEMÉNYE - A KÖZÖSSÉGI VÍVMÁNYOK KORSZERŰSÍTÉSÉRŐL ÉS EGYSZERŰSÍTÉSÉRŐL SZÓLÓ KERETFELLÉPÉS VÉGREHAJTÁSÁRÓL {SEC(2004) 774}

Ez a közlemény áttekinti a Bizottság 2003. februári, a közösségi vívmányok (a továbbiakban: acquis) korszerűsítéséről és egyszerűsítéséről szóló keretfellépésének végrehajtását [1].

[1] COM(2003) 71.

Ezen kezdeményezés a 2002. júniusi, jobb szabályozásra irányuló kezdeményezések egyike [2], mely célul tűzi ki a másodlagos közösségi joganyag világosságának, érthetőségének, korszerűségének és felhasználóbarátságának biztosítását, valamint válaszol arra a célkitűzésre is, amelynek a szabályozási környezet és a fokozott versenyképesség javítása a célja, és amely a lisszaboni stratégia egyik prioritása. Az új közösségi joganyag egyre növekvő mértékben integrált hatásvizsgálat tárgyát képezi. A közösségi acquis korszerűsítéséről és egyszerűsítéséről szóló ezen kezdeményezés azt egészíti ki a meglévő joganyag egyszerűsítésére és korszerűsítésére összpontosítva.

[2] COM(2002) 278.

A közleményhez csatolt második előrehaladási jelentés [3] részletes leírást tartalmaz a II. szakaszban (2003 októbere-2004 márciusa) elért eredményekről és megállapítja a III. szakasz (2004 decembere-áprilisa) tervezett fellépéseit, melynek keretében korszerűsítésre kerül a Bizottság folyamatos korszerűsítési és egyszerűsítési programja [4].

[3] SEC(2004) 774.

[4] A Bizottságnak szándékában áll részletesebb jelentést készíteni az elért eredményekről 2004 végéig bezárólag.

A szóban forgó jelentés elkészítése egybevág az EU-ban és a tagállamokban tapasztalható, az általános értelemben vett jobb szabályozásra és egyszerűsítésre irányuló megnövekedett figyelemmel. Ez derül ki a a szabályozási reformról szóló, 2004. január 26-i közös kezdeményezésből, melyet 2004 és 2005 folyamán 4, az Unió soros elnökségét ellátó tagállam hozott létre, valamint a tavaszi Európai Tanács következtetéseiből és a Tanács aktuális munkájából.

Erre a megújult politikai pillanatra válaszul a Bizottság elkötelezte magát az acquis korszerűsítése és egyszerűsítése érdekében végzett munkájának megerősítése mellett, anélkül hogy a 2003 februárjában elfogadott keretfellépés alapjait megváltoztatta volna.

A Bizottság 2003 februárjában konzultációra hívta a többi intézményt és a tagállamokat a javasolt keretfellépéssel kapcsolatosan, azonban csak kevés visszajelzést kapott. Ebből kifolyólag a Bizottság üdvözli az Európai Tanács 2004. márciusi kötelezettségvállalását, mely szerint a Tanács 2004 végére létrehozza a közösségi jogszabályok korszerűsítésére és egyszerűsítésére vonatkozó prioritásait, melyeket a Bizottság - a többi intézmény és érdekelt fél véleményével egyetemben - figyelembe fog venni többéves, folyamatos programjának jövőbeni korszerűsítése során. A 2003 decemberében hatályba lépő, a jobb jogszabályozásról szóló intézményközi megállapodás még tovább könnyíti az acquis korszerűsítését és egyszerűsítését.

Összességében elmondható, hogy a Bizottságnak a közösségi joganyag korszerűsítésére és egyszerűsítésére irányuló ambiciózus keretfellépése kielégítően halad. A II. szakasz eredményei megerősítik, hogy a lendületet tartani lehet annak ellenére, hogy kulcsfontosságú fellépések végrehajtása során késedelem lépett fel. Az I. és II. szakasz során a Bizottság elsőrendű prioritása a bővítés sikeres lebonyolításának biztosítása volt, melynek előkészületei háttérbe szorították más területek fellépéseit, többek között néhány, az acquis korszerűsítésére és egyszerűsítésére irányuló fellépést.

1. A másodlagos közösségi joganyag tartalmi egyszerűsítése

A 2003. februári kezdeményezéssel a Bizottság elindította az ágazati politikák átvilágítását azzal a céllal, hogy felmérje, mely területeken lehetséges az egyszerűsítés. 2003 februárja óta 21 ágazati politika átvilágítására került sor (13 ágazatot a II. szakasz folyamán világítottak át). Az összes politikai ágazat átvilágítása folytatódni fog annak biztosítása érdekében, hogy a meglévő egyszerűsítési erőforrások teljes mértékben ki legyenek használva.

A különleges egyszerűsítési kezdeményezésekre vonatkozó folyamatos program általánosságban a tervek szerint halad. A keretfellépés értelmében a Bizottság a közösségi joganyag széles skálájának az egyszerűsítésén dolgozik (több mint 60 jogszabály). 2004. március végére a Bizottság 30 egyszerűsítést érintő kezdeményezést fogadott el (18-at az I. szakasz, 12-t pedig a II. szakasz folyamán) - és általában a tervezett határidőn belül. Ezenkívül további egyszerűsítési javaslatok megvizsgálása folyamatban van. 8 új (az első előrehaladási jelentésben bejelentett) kezdeményezést adtak hozzá a folyamatos program II. szakaszához [5], és 12 további egyszerűsítési javaslat kerül bejelentésre a második előrehaladási jelentés III. szakaszához. Ezenkívül a Bizottság 5 egyszerűsítési kezdeményezést fogadott el az I. és II. szakasz folyamán, annak ellenére, hogy ezek nem kerültek előzetes bejelentésre.

[5] COM(2003) 623.

Az egyszerűsítési folyamat haszna valójában csak a jogalkotó általi elfogadás és a hatálybalépés után mutatkozik meg. A II. szakasz végére 20 jogalkotási egyszerűsítési javaslat állt elbírálás alatt (ebből 8-at 2003 februárja előtt javasoltak). Következésképpen a Bizottság felkéri a Parlamentet és a Tanácsot, hogy a jobb jogszabályozásról szóló intézményközi megállapodással összhangban a lehető leghamarabb fogadja el az egyszerűsítési javaslatokat priorítást adva így az egyéb célkitűzésekkel szemben az egyszerűsítési célkitűzéseknek.

A második előrehaladási jelentés részletes leírást ad a megvalósított egyszerűsítési módokról az 1. a jogszabályok egyszerűsítése, 2. a hatóságok (EU vagy nemzeti) közigazgatási eljárásainak egyszerűsítése, 3. magánfelek (elsősorban vállalkozások) közigazgatási terheinek egyszerűsítése területén. A 2004 márciusában az Európai Tanács által bejegyzett prioritások fényében figyelemre méltó, hogy a Bizottság 25 kezdeményezést (ezek közül 8 jogalkotási javaslatot már 2003 februárjában benyújtottak) fogadott el, melyek hozzájárulnak a magánfelek közigazgatási terhének csökkentéséhez.

Emlékeztetni kell arra is, hogy állandó erőfeszítések történnek az EU-joganyag szövegezési minőségének és világosságának javítása érdekében, és hogy ezért részletes iránymutatásokat hoztak létre a közösségi jogszabályozás szövegezési minőségéről szóló, 1998-as intézményközi megállapodás értelmében.

2. A közösségi acquis terjedelmének csökkentése

A Bizottság 2001-ben megbizatásának lejártáig a közösségi acquis terjedelmének 25%-os (mely körülbelül 22 500 HL-oldalnak felel meg) csökkentését tűzte ki [6]. Ugyanakkor a Bizottság széles körű programot fogadott el a meglévő jogszabályok hivatalos egységes szerkezetbe foglalására vonatkozóan (a továbbiakban: egységesítési program), amely lezárásakor, azaz 2005 végére 30 000-35 000 oldallal csökkentené az acquis terjedelmét [7]. Habár a megbizatási időszak lejárta után egy évvel lett kitűzve a befejezési határidő, a Bizottság úgy ítéli meg, hogy a progresszív egységesítési program a terjedelem tervezett csökkentésének nagy részét megvalósítaná. Mindezt más fellépések is kiegészítenék, mint az elavult jogszabályok eltávolítása (melynek mennyiségére nincsenek becslések) és bizonyos mértékig a meglévő jogszabályok egyszerűsítése.

[6] COM(2001) 726.

[7] COM(2001) 645.

Az egységesítési program végrehajtása folyamán azonban a Bizottság előre nem látható, tőle függetlenül kialakuló problémákba ütközött. Elsősorban, az acquis lefordítása az új nyelvekre (mely az érintett tagállamokban történik) nem készült el a csatlakozás időpontjára és az egységesítésre váró szövegek az új nyelveken csak fokozatosan válnak elérhetővé 2004 folyamán.

Ebből kifolyólag, a Bizottság jelenlegi számításai alapján a 25%-os csökkentési célkitűzés 2004 végére nem teljesíthető. Az azonban valószínű, hogy a célkitűzés ésszerű időn belül megvalósul, figyelembe véve az érintett tevékenységek területén elért technikai fejlődést.

* Hivatalos egységes szerkezetbe foglalás

A fent említett fordítási problémákat leszámítva az egységesítési program technikai szinten kielégítően halad és az egységesítés előkészítése jelentősen megnövekedett a II. szakasz folyamán - ami a Bizottság jogszabályait illeti, ez a tevékenység megduplázódott az I. szakasszal összehasonlítva mind a feldolgozott jogszabályok számának tekintetében, mind az ezen jogszabályok által képviselt HL-oldalak számának tekintetében. A tanácsi és európai parlamenti jogszabályok esetében e tevékenység megháromszorozódott, itt is mind a jogszabályok számát, mind a HL-oldalak mennyiségét illetően. Összesen a jelenleg feldolgozás alatt álló szöveg terjedelme több mint 10 000 oldal. A Bizottságnak az acquis egységesítési programján kívül a naponkénti egységesítés, más szóval átdolgozás is használatos a jogalkotási technika területén.

A lezárt szövegek, azaz a Bizottság által elfogadott jogszabályok és jogszabálytervezetek tekintetében az előrehaladás a II. szakaszban korlátozott volt az egységesített jogszabályok elfogadására és közzétételére vonatkozó 9 hónapos moratórium következtében (2003 augusztusa-2004 áprilisa), mely az új tagállamok csatlakozását megelőző időszakra terjedt ki. A moratórium célja annak biztosítása volt, hogy az egységesítési projekt ne okozzon további terheket a Kiadóhivatalnak és a csatlakozó országoknak a csatlakozást előkészítő kulcsfontosságú, végső időszakban.

Ezenfelül, a fent említetteknek megfelelően, a moratórium lejárta nem jelent azonnali előrehaladást az egységesített jogszabályok elfogadása terén a III. szakaszban, mivel a csatlakozást követően minden egységesített jogszabályt elvileg 20 nyelven kell elfogadni. Ez azt jelenti, hogy a moratórium lejártakor a már 11 nyelven elfogadásra kész egységesített szövegek elfogadása az új nyelvi változatok elkészültéig csúszni fog, és hogy a jövőbeni egységesített szövegek előkészítését 9 új nyelvre ki kell terjeszteni. 2004 hátralevő részében ezért csak kevés egységesített jogszabály kerül elfogadásra és jelenik meg a HL-ben. Meg kell tehát várni 2005-öt és a fordítási körülmények fokozatos normalizálódását ahhoz, hogy az egységesítési gyakorlat főbb eredményei érzékelhetővé váljanak.

Ha az egységesítési programban nem következik be további késedelem, elsőrendű, hogy az acquis új nyelvekre történő lefordítása tovább haladjon, akár megduplázódjon. A legújabb előrejelzések szerint a végső, kiadásra kész szövegek csak 2004 végére készülnek el.

Közben a Bizottság egy erre a célra szánt honlapon hozzáférhetővé teszi az egységesített szövegtervezetek egy-egy pédányát az adott munkanyelveken azért, hogy ily módon mindenki számára betekintést nyújtson a munka menetébe és az átmeneti eredményekbe.

* Az elavult joganyag eltávolítása

Az első előrehaladási jelentés már előrevetítette a főbb nehézségeket, melyek lassítják az elavult joganyag acquis-ból való eltávolításának folyamatát, különösen a jogalap átfogó, esetenkénti elemzésének szükségességét a célból, hogy a megfelelő eljárást ki lehessen alakítani. A II. szakasz folyamán ezért hivatalosan csak kevés jogszabály vesztette hatályát vagy csak keveset nyilvánítottak elavultnak.. Ezenkívül csak kevés bizottsági részleg vesz részt aktívan ebben a folyamatban.

2004 elején részletes iránymutatásokat hoztak létre, melyek megkönnyítették a bizottsági részlegek munkáját, és a hatályvesztés, elavulttá való nyilvánítás vagy közigazgatási javítások tárgyában megvizsgált jogszabályok száma az intézményközi hivatkozási adatbázisban (CELEX) számottevően nőtt, a 2003 februárjában bejelentett 582-ről körülbelül 880-ra. Ezek közül a jogszabályok közül 361-nek a vizsgálata közel jár a lezáráshoz

Az elmúlt év folyamán nagy erőfeszítések történtek az acquis átvilágítására a bővítésre való felkészülés céljából. Ebből a folyamatból az derült ki, hogy az acquis jelenlegi terjedelmének 40%-a nem volt érdemes az új nyelveken való megjelentetésre vagy azért például, mert egyes tagállamnak címzett határozat volt, vagy pedig azért, mert már elavult. Bár ebből nem lehet az elavultságuk miatt eltávolítandó jogszabályok mennyiségére következtetni, ez a bővítéshez kapcsolódó gyakorlat jelentősen segített az acquis egészéről alkotott átfogó kép kialakításában és így könnyebbé válik az elavult joganyag hivatalos úton történő eltávolítása.

* Egyesítés

2003 júniusában a Kiadóhivatal befejezte az acquis egyesítésének átfogó programját (11 nyelven) és az eredmény az EUR-Lexen keresztül hozzáférhető. A másodlagos joganyag egyesítése, ugyanúgy mint az egységesítés, egy alapjogszabálynak és annak módosító jogszabályainak egyetlen szövegben való egyesítése. Bár az így nyert egyesített szöveg nem hivatalos döntéshozói folyamatok része, és ezért nincs jogi alapja, jelentősen megkönnyíti a jogszabályokhoz való hozzáférést és csökkenti a szövegek terjedelmét.

A Kiadóhivatal tovább folytatja az EU-jogszabályok egyesítését, és főként a megkívánt formában elkészíti az egyesített szövegeket az utólagos hivatalos egységesítésre. A másodlagos joganyag egyesítése az új nyelveken 2004 szeptemberében kezdődik, amikor is a szükséges fordítások elkészülnek, és az egyesítési program lehető legkorábbi befejezésének prioritását szem előtt tartva fog haladni.